《玄宁夜集赠张子言》
明代·吴子孝

我不能奋身霄汉攀蛟龙，手揽日月登玄宫。
扬帆浩溟泛沧海，玉芝若木空相待。
燕京肮脏谁与怜，拜趋公府心欲穿。
桂薪玉粟犹争炀，羸马青衫愁着鞭。
虎颡张侯髯半雪，绮裘绣带腰环玦。
晦迹田生燕市豪，藏名管子辽东杰。
斗酒夜过玄宁观，按剑悲歌耳双热。
酒酣乐极气益振，投琼角胜雄三军。
六绯的烁真堪羡，宛转瑶盘走朱电。
势穷一叱颜色同，星灿浑疑鬼神变。
满堂大笑冠绝缨，获隽翻令肝胆惊。
张侯贺我净玉觥，隔筵交酢了不争。
呜呼！人生得丧何荣辱，世事纷纷易翻覆。
塞叟底须忧失马，郑国焉知梦分鹿。
下堂罢酒客复醒，春月皎皎河汉清。
明朝却出邯郸道，回首徒含郭隗情。

作者简介：（1495—1563）苏州府长洲人，字纯叔，号海峰，晚号龙峰，吴一鹏子。嘉靖八年进士。授台州推官，擢广平通判，历官至湖广参政。被谗免官。漫游山水而归。东南倭患严重之际，每为地方官出谋划策。病《宋史》芜杂，欲加删润，稿未就而卒。善书法。文章弘衍浩博，诗尤工。有《玉涵堂稿》。